ELŐTERJESZTÉS

**Szombathely Megyei Jogú Város Közgyűlésének 2017. október 26-i ülésére**

**Javaslat**

**a hulladékgazdálkodási közszolgáltatással kapcsolatos feladatok ellátásáról szóló megállapodás jóváhagyására**

Az állami hulladékgazdálkodási közfeladat ellátására létrehozott szervezet kijelöléséről, feladatköréről, az adatkezelés módjáról, valamint az adatszolgáltatási kötelezettségek részletes szabályairól szóló 69/2016.(III.31.) Korm. rendelet 8. § (3) bekezdése alapján az NHKV Zrt. tájékoztatta a SZOMHULL Szombathelyi Hulladékgazdálkodási Közszolgáltató Nonprofit Kft.-t, hogy a részére kiállított megfelelőségi véleményét visszavonta 2017. április 13-án. A hulladékról szóló 2012. évi CLXXXV. törvény alapján a megfelelőségi véleménnyel nem rendelkező közszolgáltatóval a fennálló hulladékgazdálkodási közszolgáltatási szerződés felmondásáról és a törvényi előírásoknak megfelelő közszolgáltatóval történő szerződéskötésről kell gondoskodni az ellátásért felelős önkormányzatoknak.

A közszolgáltatás ellátásának biztosítása érdekében az alábbi javaslatot terjesztem a Tisztelt Közgyűlés elé:

1. Önkormányzatunk közbeszerzési eljárás mellőzésével kössön szerződést az NHKV Zrt. által Szombathely területére kijelölt közszolgáltatóval, az STKH Sopron és Térsége Környezetvédelmi és Hulladékgazdálkodási Nonprofit Kft-vel az Önkormányzat és a SZOMHULL Nonprofit Kft. között jelenleg még fennálló közszolgáltatási szerződéssel (1. sz. melléklet) megegyező lényeges tartalommal. Javaslom továbbá a Gazdasági és Városstratégiai Bizottság felhatalmazását a szövegszerű közszolgáltatási szerződés jóváhagyására.
2. Az érintett szervezetek között folytatott tárgyalások eredményeképpen az STKH Sopron Kft. alvállalkozói szerződést kíván kötni a SZOVA Zrt-vel közbeszerzési eljárás mellőzésével. A szerződés tervezete az előterjesztés 2. számú melléklete. Javaslom, hogy a Közgyűlés hatalmazza fel a Gazdasági és Városstratégiai Bizottságot arra, hogy amennyiben a jóváhagyott szerződéshez képest az STKH Nonprofit Kft módosítást kezdeményez, úgy a módosításra vonatkozó javaslatot tárgyalja meg és a szerződést hagyja jóvá.
3. Az 1. pontban rögzített közszolgáltatási szerződés és 2. pont szerinti alvállalkozói szerződés megkötését követően szükséges, hogy a Szombathely Megyei Jogú Város Önkormányzata és a SZOMHULL Nonprofit Kft. között jelenleg még hatályban lévő közszolgáltatási szerződés közös megegyezéssel megszüntetésre kerüljön.

Javasolom, hogy a Közgyűlés a szerződések létrejöttét kizárólag az alábbi feltételek együttes teljesülése esetén támogassa:

* 1. a szerződések aláírására a felek által együttesen és egyidejűleg kerül sor,
  2. a szerződések időbeli hatálya megegyezik,
  3. Szombathely Megyei Jogú Város Önkormányzata és az STKH Nonprofit Kft-vel között megkötésre kerülő hulladékgazdálkodási közszolgáltatási szerződésben kerüljön rögzítésre, hogy amennyiben a SZOVA Zrt. és az STKH Nonprofit Kft. közötti szerződés bármely okból megszűnik, úgy azzal egyidejűleg az Önkormányzat és az STKH Nonprofit Kft. közötti szerződés is hatályát veszti,
  4. az NHKV Zrt. egyoldalú nyilatkozatában garanciát vállal a megállapodásban meghatározott szolgáltatási díj mértékének biztosítására,
  5. a Közbeszerzési Hatóság írásbeli állásfoglalása arról, hogy a szerződések közvetlen, közbeszerzés mellőzésével történő megkötésének nincs jogi akadálya.

Ahhoz, hogy a SZOVA Zrt. alvállalkozói szerződést köthessen szükséges még a társaság nonprofit Zrt-vé alakítása 2018. január 1-jei hatállyal. A hulladékról szóló 2012. évi CLXXXV. törvény (a továbbiakban: Ht.) módosításáról szóló 2017. évi LXVI. törvény 12.§-a 2018. január 1. napi hatállyal oly módon módosítja a Ht. 41.§ (3) bekezdésének második mondatát, hogy hulladékgazdálkodási közszolgáltatási feladat ellátására alvállalkozóként kizárólag nonprofit formában működő gazdasági társaság lesz igénybe vehető. A SZOVA Zrt. eredményes gazdálkodásához és a SZOVA Zrt. által ellátott egyéb városüzemeltetési feladatokhoz – így egyebek mellett a téli útfenntartási munkákat is végző hulladékgazdálkodási géppark és munkaerő állomány biztosításához – szükséges optimális erőforrás allokációhoz nélkülözhetetlen elem és alapvető érdeke a városnak a jelenleg a SZOMHULL Nonprofit Kft. alvállalkozójaként végzett hulladékgazdálkodási tevékenység hosszú távú fenntartása. Mivel ez a hivatkozott jogszabályváltozás alapján a jövőben csak nonprofit társasági formában lehetséges, javaslatot teszek a SZOVA Zrt. nonprofit zrt-vé alakítására.

A cégnyilvánosságról, a bírósági cégeljárásról és a végelszámolásról szóló 2006. évi V. törvény 9/F. § szakasza az alábbiak szerint rendelkezik a nonprofit gazdasági társaságokról:

„(1) A gazdasági társaság nonprofit jellegét a cégnévben a társasági forma megjelölésénél fel kell tüntetni.

(2) Az a gazdasági társaság minősül nonprofit gazdasági társaságnak és cégnevében az a gazdasági társaság tüntetheti fel a nonprofit jelleget, amelynek létesítő okirata tartalmazza, hogy a gazdasági társaság tevékenységéből származó nyereség a tagok között nem osztható fel, hanem az a gazdasági társaság vagyonát gyarapítja.

(3) Nonprofit gazdasági társaság bármely társasági formában alapítható és működtethető. Nonprofit gazdasági társaság létrejöhet úgy is, hogy a cégnyilvántartásba bejegyzett gazdasági társaság legfőbb szerve elhatározza a nonprofit gazdasági társaságként való továbbműködést.”

A SZOVA Zrt. alapszabályának módosítása az előterjesztés 3. számú melléklete.

Kérem a Tisztelt Közgyűlést, hogy az előterjesztést megtárgyalni, és a határozati javaslatokban foglaltak szerint dönteni szíveskedjék.

**Szombathely, 2017. október 25.**

**/: Dr. Puskás Tivadar :/**

**I.**

**Határozati javaslat**

**........../2017. (X.26.) Kgy. sz. határozat**

1. A Közgyűlés egyetért azzal, hogy Szombathely Megyei Jogú Város Önkormányzata a Közgyűlés a 632/2013. (XII.12.) Kgy. számú határozattal jóváhagyott, és a 37/2014. (I.30.), a 142/2016. (IV.20.) Kgy. számú határozatokkal módosított, jelenleg érvényes, a SZOMHULL Kft-vel kötött hulladékgazdálkodási közszolgáltatási szerződéssel azonos feltételekkel és lényeges tartalommal hulladékgazdálkodási közszolgáltatási szerződést kössön a Sopron és Térsége Környezetvédelmi és Hulladékgazdálkodási Nonprofit Kft-vel (STKH Nonprofit Kft-vel), figyelembe véve a 7. pont szerinti feltételeket is.
2. A Közgyűlés felhatalmazza a Gazdasági és Városstratégiai Bizottságot arra, hogy Szombathely Megyei Jogú Város Önkormányzata és az STKH Nonprofit Kft-vel között megkötésre kerülő hulladékgazdálkodási közszolgáltatási szerződést jóváhagyja.
3. A Közgyűlés felhatalmazza a polgármestert a Sopron és Térsége Környezetvédelmi és Hulladékgazdálkodási Nonprofit Kft-vel kötendő hulladékgazdálkodási közszolgáltatási szerződés aláírására.
4. A Közgyűlés a SZOVA Zrt. és az STKH Nonprofit Kft. között, a hulladékgazdálkodási közszolgáltatási feladatok ellátása tárgyában előkészített megállapodás tervezetét megtárgyalta, és azt az előterjesztés melléklete szerinti tartalommal jóváhagyta.
5. A Közgyűlés felhatalmazza a Gazdasági és Városstratégiai Bizottságot arra, hogy amennyiben a 4. pontban jóváhagyott szerződéshez képest az STKH Nonprofit Kft módosítást kezdeményez, úgy a módosításra vonatkozó javaslatot tárgyalja meg és a szerződést hagyja jóvá.
6. A Közgyűlés felhatalmazza a SZOVA Zrt. Igazgatóságának elnökét a SZOVA Zrt. és a Sopron és Térsége Környezetvédelmi és Hulladékgazdálkodási Nonprofit Kft. közötti 4. pont szerinti szerződés aláírására.
7. A Közgyűlés az 1-6. pontok szerinti szerződések létrejöttét kizárólag az alábbi feltételek együttes teljesülése esetén támogatja:
   1. a szerződések aláírására a felek által együttesen és egyidejűleg kerül sor,
   2. a szerződések időbeli hatálya megegyezik,
   3. Szombathely Megyei Jogú Város Önkormányzata és az STKH Nonprofit Kft-vel között megkötésre kerülő hulladékgazdálkodási közszolgáltatási szerződésben kerüljön rögzítésre, hogy amennyiben a SZOVA Zrt. és az STKH Nonprofit Kft. közötti szerződés bármely okból megszűnik, úgy azzal egyidejűleg az Önkormányzat és az STKH Nonprofit Kft. közötti szerződés is hatályát veszti,
   4. az NHKV Zrt. egyoldalú nyilatkozatában garanciát vállal a megállapodásban meghatározott szolgáltatási díj mértékének biztosítására,
   5. a Közbeszerzési Hatóság írásbeli állásfoglalást ad ki arról, hogy a szerződések közvetlen, közbeszerzés mellőzésével történő megkötésének nincs jogi akadálya.
8. A szerződések felek általi aláírása esetére a Közgyűlés úgy dönt, hogy a Szombathely Megyei Jogú Város Önkormányzata és a SZOMHULL Nonprofit Kft. között hatályban lévő hulladékgazdálkodási közszolgáltatási szerződést a szerződést kötő felek a szerződések aláírásának napjával megegyező hatállyal, közös megegyezéssel szüntessék meg.
9. A Közgyűlés a fentiekben meghatározott feltételek fennállása esetén felhatalmazza a polgármestert és a SZOMHULL Nonprofit Kft. ügyvezetőjét a hatályos hulladékgazdálkodási közszolgáltatási szerződés közös megegyezéssel történő megszüntetésének aláírására.

**Felelős:** Dr. Puskás Tivadar polgármester

Molnár Miklós alpolgármester

Illés Károly alpolgármester

Lendvai Ferenc, a Gazdasági és Városstratégiai Bizottság elnöke

(a végrehajtásért: Lakézi Gábor, a Városüzemeltetési Osztály vezetője

Dr. Németh Gábor, a SZOVA Zrt. vezérigazgatója

Dr. Popgyákunik Péter, a SZOVA Zrt. IG elnöke

Puklér Géza, a SZOMHULL Nkft. ügyvezetője)

**Határidő:** azonnal

**II.**

**Határozati javaslat**

**........../2017. (X.26.) Kgy. sz. határozat**

1. Annak érdekében, hogy a SZOVA Zrt. megfeleljen a hulladékról szóló törvény 2018. január 1-től hatályos előírásainak és ezáltal biztosítva legyen a hulladékgazdálkodási tevékenysége folytatásának törvényi alapfeltétele, Szombathely Megyei Jogú Város Közgyűlése úgy határoz, hogy a társaság nonprofit társasági formában, SZOVA Szombathelyi Vagyonhasznosító és Városgazdálkodási Nonprofit Zrt-ként működjön tovább.

2. A Közgyűlés megtárgyalta a SZOVA Zrt. Alapszabálya módosításának tervezetét, és a 3. számú melléklet szerinti tartalommal jóváhagyja és felhatalmazza a polgármestert a módosított alapszabály aláírására.

**Felelős**: Dr. Puskás Tivadar polgármester

Molnár Miklós alpolgármester

(A végrehajtásért felelős:

Dr. Németh Gábor a SZOVA Zrt. vezérigazgatója

Lakézi Gábor, a Városüzemeltetési Osztály vezetője)

**Határidő**: azonnal